**POZIV NA DODJELU BESPOVRATNIH SREDSTAVA**

**PODRŠKA TRANSFERU TEHNOLOGIJE**

**(*referentni broj: C3.2.R3-I1.02)***

**PRILOG 10.**

**SMJERNICE ZA KORISNIKE VEZANE UZ PRIMJENU PRAVILA O DRŽAVNIM POTPORAMA**

Ovaj Prilog ima za cilj informirati potencijalne prijavitelje o pravilima o državnim potporama koja se odnose na područje istraživanja, razvoja i inovacija.

Prijavitelji su pozvani da prouče ove Smjernice kako bi razumjeli pojam državnih potpora, ekonomske i neekonomske djelatnosti te mogli sami utvrditi uključuju li njihovi projekti ekonomske djelatnosti, odnosno jesu li prihvatljivi za financiranje u okviru ovog Poziva.

Poziv na dostavu prijedloga “Podrška transferu tehnologije“ odnosi se na projekte koji **ne uključuju državne potpore.**

Smjernice su utemeljene na odredbama Okvira Zajednice za državne potpore za istraživanje i razvoj i inovacije[[1]](#footnote-1) (2022/C 414/01) (u daljnjem tekstu: Okvir Zajednice) koji je donijela Europska komisija - utvrđuje detaljna pravila koja se odnose na postojanje državnih potpora u projektima istraživanja i razvoja.

Pojam državnih potpora zahtjeva da su kumulativno zadovoljena sljedeća četiri kriterija[[2]](#footnote-2):

1. da su sredstva dodijeljena od strane Države odnosno iz državnih sredstava u bilo kojem obliku,
2. da potpora predstavlja selektivnu ekonomsku prednost stavljanjem određenih poduzetnika ili proizvodnju određene robe u povoljniji položaj,
3. da potpora narušava ili prijeti narušavanjem tržišnog natjecanja,
4. utječe na trgovinu među državama članicama.

Prijavitelji se moraju obvezati da dodijeljena sredstva neće biti korištena za ekonomsku djelatnost (Izjava prijavitelja Obrazac 3.).

**Prijavitelj i partner**

1. Ovaj Poziv na dostavu prijava odnosi se na Projekte koje će provoditi prijavitelji/korisnici i partneri (ako je primjenjivo), znanstvene organizacije koje ispunjavaju kriterije za istraživačku organizaciju prema odredbama Okvira Zajednice.

2. Okvir Zajednice istraživačku organizaciju definira na sljedeći način:

**Istraživačka/znanstvena organizacija ili organizacija za istraživanje i širenje znanja** znači subjekt (kao što su sveučilišta ili istraživački instituti, agencije za prijenos tehnologije, posrednici u inovaciji, fizičke osobe ili virtualni kolaborativni subjekti usmjereni na istraživanje), bez obzira na njegov pravni status (ustrojstvo na temelju javnog ili privatnog prava) odnosno način financiranja, čiji je prvenstveni cilj nezavisno provoditi temeljno istraživanje, industrijsko istraživanje ili eksperimentalni razvoj odnosno s rezultatima tih djelatnosti upoznati široku javnost, putem predavanja, objavljivanja ili prijenosa znanja. Ako taj subjekt obavlja i ekonomske djelatnosti, financiranje, troškovi i prihodi tih ekonomskih djelatnosti moraju se obračunati zasebno. Poduzetnici koji imaju presudan utjecaj na takav subjekt, na primjer kao vlasnici udjela u njemu ili kao njegovi članovi, nemaju povlašteni pristup rezultatima koje subjekt proizvede. (Vidi poglavlje 1.3 Okvira Zajednice).

Dokaz da je prijavitelj i partner (ako je primjenjivo) istraživačka organizacija prema Okviru Zajednice provjeravat će se temeljem statuta ili drugog akta prijavitelja, Izjave prijavitelja/partnera ili drugog dokumenta iz kojeg će nadležno tijelo moći utvrditi gore navedenu definiciju.

**Ekonomska i neekonomska djelatnost**

3. Prijavitelji i partner (ako je primjenjivo) su dužni izjaviti da se sredstva koja će im biti dodijeljena temeljem ovog Poziva **neće koristiti za ekonomske djelatnosti.**

Posljedično, to znači da ta sredstva ne predstavljaju državnu potporu. Stoga će u nastavku biti objašnjeno na što se odnosi pojam ekonomska, odnosno neekonomska djelatnost prema europskoj legislativi.

4. Državne potpore dodjeljuju se samo za ekonomsku djelatnost nekog subjekta. Sredstva koja se dodjeljuju za djelatnosti koje su neekonomskog karaktera, ne smatraju se državnim potporama.

5. Poduzetnik je definiran kao subjekt koji provodi ekonomsku djelatnost, bez obzira na njegov pravni status odnosno da li je osnovan u skladu s javnim ili privatnim pravom, ili na način financiranja. Dakle, klasifikacija određenog subjekta kao poduzetnika ovisi o prirodi njegovih djelatnosti. Stoga se može zaključiti da:

* Status subjekta prema nacionalnom zakonodavstvu nije odlučujući. Jedini relevantan kriterij po tom pogledu je obavlja li ekonomsku djelatnost,
* Primjena pravila o državnim potporama ne ovisi o tome da li je subjekt osnovan radi ostvarivanja dobiti,
* Klasifikacija subjekta kao poduzetnika uvijek se odnosi na njegovu specifičnu djelatnost. Subjekt koji provodi i ekonomsku i neekonomsku djelatnost treba promatrati kao poduzetnika jedino u segmentu koji se odnosi na ekonomske djelatnosti.

6. Ono što je odlučujuće za ispunjavanje uvjeta iz definicije poduzetnika jest činjenica da se bavi ekonomskom djelatnošću koja se sastoji od ponude proizvoda ili usluga na određenom tržištu.

7. Prema Okviru Zajednice, Komisija smatra da su sljedeće djelatnosti znanstvenih organizacija (ZO) općenito neekonomske:

1. **Primarne djelatnosti istraživačkih organizacija:**

* edukacija u svrhu većeg broja kvalificiranijih ljudskih resursa. Javno obrazovanje organizirano u okviru nacionalnog obrazovnog sustava, koje uglavnom ili u potpunosti financira država i pod nadzorom je države, smatra se neekonomskom djelatnošću;
* neovisno istraživanje i razvoj za više znanja i bolje razumijevanje, uključujući kolaborativni I&R pri kojem istraživačke organizacije učinkovito surađuju;
* neisključivo i nediskriminacijsko širenje rezultata istraživanja, primjerice podučavanjem, bazama podataka s otvorenim pristupom, otvorenim publikacijama ili računalnim programima s otvorenim kodom.

1. **Aktivnosti prijenosa znanja**, ako ih izvršava istraživačka organizacija (uključujući njihove odjele ili podružnice) ili se izvršavaju zajedno s takvim tijelima ili u ime drugih takvih subjekata, pri čemu se sav prihod od takvih djelatnosti/aktivnosti ponovno ulaže u primarne djelatnosti/aktivnosti istraživačke organizacije.

8. S druge strane, kada se znanstvena organizacija bavi na primjer iznajmljivanjem opreme ili laboratorija poduzećima, pružanjem usluga poduzećima, obavlja ugovorna istraživanja i provodi ostale ekonomske djelatnosti, javno financiranje tih djelatnosti smatrat će se državnom potporom.

9. Kada znanstvena organizacija provodi neekonomsku i ekonomsku djelatnost, javno financiranje neće se smatrati državnom potporom ako pokriva troškove neekonomskih djelatnosti. Stoga, jednoznačno odvajanje dvije vrste djelatnosti, njihovih troškova, financiranja i prihoda predstavlja ključan kriterij prihvatljivosti.

10. Kada se sredstva dodjeljuju ZO za obavljanje ekonomskih djelatnosti, riječ je o državnim potporama ako su kumulativno zadovoljeni svi kriteriji koji proizlaze iz članka 107. Ugovora o funkcioniranju Europske unije (u daljnjem tekstu Ugovor). Suprotno tome, ako sredstva neće biti korištena za obavljanje ekonomske djelatnosti, nije riječ o državnoj potpori.

**Financiranje neekonomskih djelatnosti**

11. Što se tiče I&R djelatnosti znanstvenih organizacija primjenjuju se sljedeća specifična pravila:

Ako određena znanstvena organizacija provodi gotovo isključivo neekonomske djelatnosti, njezino financiranje može biti u potpunosti isključeno iz područja primjene pravila o državnim potporama pod uvjetom da je:

1. ekonomska djelatnost isključivo pomoćna djelatnost, odnosno odgovara djelatnosti koja je:
2. izravno povezana s radom istraživačke/znanstvene organizacije i neophodna za taj

rad ili

2. neodvojivo povezana s njihovom glavnom neekonomskom upotrebom, i

1. opseg joj je ograničen.

To je slučaj ako ekonomske djelatnosti troše potpuno jednake inpute (primjerice materijal, oprema, radna snaga i fiksni kapital) kao i neekonomske djelatnosti, a kapaciteti koji se svake godine dodjeljuju tim ekonomskim djelatnostima ne premašuju 20% ukupnih godišnjih kapaciteta predmetnog subjekta .

12. U slučaju da se isti subjekt bavi i ekonomskim i neekonomskim djelatnostima, javno financiranje neekonomskih djelatnosti neće predstavljati državnu potporu, ako je moguće jednoznačno odvojiti dvije vrste djelatnosti, njihove troškove, financiranje i prihode kako bi se djelotvorno izbjeglo unakrsno subvencioniranje ekonomske djelatnosti.

13. U tom slučaju i za tu svrhu prijavitelj/korisnik i partner (ako je primjenjivo) izjavljuje (Obrazac 2. i 3.) da će uvesti odvajanje ekonomskih i neekonomskih djelatnosti (raspodjelu troškova, izvora financijskih sredstava i prihoda) koje nadalje mora biti vidljivo u godišnjim financijskim izvještajima mjerodavnog subjekta, koji su pak rađeni prema važećim računovodstvenim odredbama.

14. Na temelju navedenog, kako bi se jasno odredili uvjeti za financiranje neekonomske aktivnosti, koje ne podliježe pravilima o državnim potporama, te je u tome slučaju moguća maksimalna potpora u iznosu od 100%, navodimo na koji način djeluju pojedine znanstvene organizacije:

**Znanstvene organizacija - tipa 1**

|  |  |
| --- | --- |
| **materijal, oprema, radna snaga i fiksni kapital** | |
| **80%**  **NEEKONOMSKE DJELATNOSTI** | 20%  Ekonomska djelatnost |
|  | |
| **NIJE DRŽAVNA POTPORA** | |

**Znanstvene organizacija – tipa 2**

|  |  |  |
| --- | --- | --- |
| **materijal, oprema, radna snaga i fiksni kapital** | | |
| **60%**  **NEEKONOMSKE DJELATNOSTI** | | 40%  Ekonomska djelatnost |
|  | | |
| **NIJE DRŽAVNA POTPORA** | **DRŽAVNA POTPORA**  **(NE FINACIRA**  **SE OVIM POZIVOM)** | |

15. Prilikom prijave prijavitelj i partner (ako je primjenjivo) u svojoj Izjavi (Obrazac 2. i 3.) navodi da će poštivati uvjete iz ovih Smjernica kako slijedi:

* da će sredstva dobivena temeljem ovog Poziva biti korištena isključivo za neekonomske djelatnosti prijavitelja uključujući i pravila iz točke 11. koja se odnose na pomoćne ekonomske djelatnosti,
* da su sredstava namijenjena financiranju primarnih djelatnosti ZO ili za aktivnosti prijenosa znanja i tehnologija (vidi točku 7.),
* u slučaju bavljenja i ekonomskim i neekonomskim djelatnostima, odvojeno voditi dvije vrste djelatnosti, njihove troškove, financiranje i prihode nakon završetka projekta do roka za amortizaciju nabavljene opreme, kako bi se djelotvorno izbjeglo unakrsno subvencioniranje ekonomske djelatnosti,
* da će dostavljati **godišnje Izvješće o korištenju kapaciteta** (dalje: Izvješće) prema uputama iz točke 16. ovih Smjernica.

**Kontrola i povrati**

16. Navedeni uvjeti o financiranju neekonomskih djelatnosti znanstvenih organizacija podložni su kontroli. Kontrola podrazumijeva pregled Izvješća o korištenju kapaciteta (Izvješća) u razdoblju nakon završetka provedbe projekta do isteka roka za amortizaciju novonabavljene opreme.

Korisnik će u godišnjem Izvješću morati opisati koliko je radnih sati predmetnog subjekta opremljenog u okviru projekta (npr. laboratorija, centra, ustrojstvene jedinice) u vidu korištenja znanstveno-istraživačke opreme, utrošeno na neekonomske i pomoćne ekonomske djelatnosti.

Uz Izvješće korisnik će morati dostaviti očevidnik korištenja predmetnog subjekta na kojem će biti iskazan broj radnih sati koji se na godišnjoj razini koriste za neekonomske i pomoćne ekonomske djelatnosti. U slučaju da se projektom opremi više subjekata Izvješće će obuhvatiti sve jedinice, a priloženi će biti očevidnici za svaku jedinicu posebno.

Izvještajno razdoblje počinje teći danom kad završi provedba projekta i traje do isteka roka za amortizaciju novonabavljene opreme.

Izvješće se dostavlja jednom godišnje nakon završetka provedbe projekta PT-u, te isto dostavlja i NT-u na znanje.

U slučaju da se prijavitelji bave i ekonomskim i neekonomskim djelatnostima, moraju odvojeno voditi dvije vrste djelatnosti, njihove troškove, financiranje i prihode, a prijavitelj dostavlja godišnje financijske izvještaje uz Izvješća i u istom roku.

17. Ukoliko dođe do toga da korisnik više od 20% kapaciteta predmetnog subjekta (npr. laboratorija, centra, ustrojstvene jedinice) godišnje iskoristi za ekonomske aktivnosti, mora doći do povrata dijela sredstava u iznosu koji je sukladan omjeru tih ekonomskih aktivnosti.

U slučaju da je znanstvena organizacija kroz više ugovora u okviru ovog Poziva opremila isti subjekt napominjemo da će se i u tom slučaju gledati ukupni kapacitet subjekta, i da ne smije premašiti 20% kapaciteta za ekonomske djelatnosti kako ne bi došlo do povrata sredstava.

U slučaju da je projektnom opremljeno više subjekata, prekoračenjem korištenja kapaciteta za ekonomske djelatnosti na samo jednom aktivira se mehanizam povrata za taj subjekt.

18. Nepoštivanja pravila o državnim potporama tijekom i nakon provedbe projekta dovodi do materijalne i kaznene odgovornosti korisnika te će biti razlogom postupanja nadležnih tijela.

1. <https://eur-lex.europa.eu/legal-content/HR/TXT/PDF/?uri=CELEX:52022XC1028(03)&from=EN> [↑](#footnote-ref-1)
2. Prvi stavak članka 107. Ugovora o funkcioniranju Europske unije određuje elemente državne potpore navodeći da „svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama", Ugovor o funkcioniranju Europske unije (UFEU, konsolidirana verzija, SL C 115/47, 9.5.2008). [↑](#footnote-ref-2)